સામાન્ય રીતે બ્યુટી-ટ્રીટમેન્ટ્સની વાત આવે એટલે સ્ત્રીઓના મનમાં ફેશ્યલ ટોચના સ્થાને આવે. બ્યુટિ-પાર્લરના હૂંફાળા વાતાવરણમાં હળવા સંગીત સાથે કરવામાં આવતા મસાજ, સ્ટીમ અને ત્યાર બાદ લગાડવામાં આવતા પૅકનો સમાવેશ કરતી આ ટ્રીટમેન્ટ તેમને કોઈએ લાડ લડાવ્યાનો અનુભવ કરાવે છે. એ વાત અલગ છે કે આ પ્રકારનાં લાડ માટે તેમણે તગડા પૈસા પણ ચૂકવવા પડે છે, પરંતુ એનાથી પણ મોટી મુશ્કેલી એ છે કે મોટા ભાગની સ્ત્રીઓને ખબર જ નથી હોતી કે કેવા પ્રકારનું ફેશ્યલ તેમની ત્વચા માટે લાભદાયક છે અને કેવા પ્રકારનું હાનિકારક. પરિણામે અત્યંત મહત્વના આ નિર્ણય માટે તેઓ પોતાના ગજવામાં રહેલાં નાણાં તથા જે-તે પાર્લરના બ્યુટિશ્યનની સલાહ લઈને આગળ વધી જાય છે, પરંતુ હકીકત તો એ છે કે જેમ દરેક ત્વચાની જરૂરિયાત અલગ હોય છે તેમ જ દરેક મોસમ પણ ત્વચા માટે વિશેષ પ્રકારની કાળજીની માગ કરતી હોય છે. શિયાળાની મોસમ હવે પુરબહારમાં ખીલી ગઈ છે અને ચારે બાજુ મનમોહક ઠંડીએ પોતાનું વર્ચસ્વ જમાવી લીધું છે. તો ચાલો, આજે વાત કરીએ ત્વચાને સાચા અર્થમાં નવજીવન આપતાં કેટલાંક શિયાળુ ફેશ્યલ્સની.